32011R1131
L 295/205
SLUŽBENI LIST EUROPSKE UNIJE
UREDBA KOMISIJE (EU) br. 1131/2011
od 11. studenoga 2011.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu steviol glikozida
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. i članak 30. stavak 5.,
budući da:
(1)
Uredba (EZ) br. 1333/2008 utvrđuje popis prehrambenih aditiva Unije odobrenih za uporabu u hrani i uvjete njihove uporabe.
(2)
Europska agencija za sigurnost hrane (dalje u tekstu „Agencija”) je procijenila sigurnost steviol glikozida, ekstrahiranih iz listova biljke Stevia rebaudiana Bertoni, kao sladila objavila je svoje mišljenje 10. ožujka 2010. (2). Agencija je utvrdila prihvatljivi dnevni unos (Acceptable Daily Intake, ADI) za steviol glikozide, izražene kao ekvivalente steviola na 4 mg/kg tjelesne mase na dan. Prema konzervativnim procjenama izloženosti steviol glikozidima, vjerojatno je da će vrijednost ADI biti prekoračena i kod djece i kod odraslih pri najvećim predloženim razinama uporabe.
(3)
Uzimajući u obzir zaključak Agencije, podnositelji zahtjeva su u rujnu 2010. dostavili revidirane načine uporabe i od Agencije je zatraženo da ih se razmotri. Izviješće o novoj procjeni izloženosti je objavljeno u siječnju 2011. (3) Usprkos revidiranim načinima uporabe, zaključak je bio vrlo sličan, a to je da se u oba slučaja i kod odraslih i kod djece ADI može lako prijeći kod potrošača koji imaju visok unos navedenih proizvoda. Proizvodi koji najviše doprinose ukupnoj predviđenoj izloženosti steviol glikozidima su aromatizirana bezalkoholna pića.
(4)
Uzimajući u obzir potrebu za stavljanje na tržište novih proizvoda sa smanjenom energetskom vrijednošću, potrebno je odobriti uporabu steviol glikozida kao sladila uz odgovarajuće najveće dopuštene količine uporabe. S obzirom na potencijalno značajan doprinos bezalkoholnih pića na unos steviol glikozida, potrebno je smanjiti razine uporabe za aromatizirana pića u odnosu s prethodno predloženim razinama uporabe koje je razmatrala Agencija.
(5)
Komisija će zatražiti od proizvođača steviol glikozida i proizvođača hrane koji koriste steviol glikozide podatak o stvarnoj uporabi prehrambenog aditiva nakon njegovog odobravanja. Komisija će takve podatke stavit na raspolaganje državama članicama. Kad je potrebno, Komisija će zatražiti od Agencije novu detaljniju procjenu izloženosti, uzimajući u obzir stvarnu uporabu steviol glikozida u različitim potkategorijama hrane i konzumaciju uobičajene hrane u odnosu na konzumaciju proizvoda sa smanjenom energetskom vrijednošću.
(6)
U svom mišljenju Agencija je izrazila ADI za steviol glikozide kao ekvivalente steviola. Izloženost steviol glikozidima kroz prehranu također je izražena u ekvivalentima steviola. Stoga je primjereno da najveće dopuštene količine uporabe budu također izražene kao ekvivalenti steviola. Najveće razine steviol glikozida izražene su kao suma svih steviol glikozida navedenih u specifikacijama i mogu se pretvoriti u ekvivalente steviola koristeći faktore pretvorbe navedene u specifikacijama.
(7)
Mjere predviđene ovom Uredbom su u skladu s mišljenjem Stalnog odbora za prehrambeni lanac i zdravlje životinja, a nisu im se usprotivili ni Europski parlament niti Vijeće,
DONIJELA JE OVU UREDBU:
Članak 1.
Izmjene Uredbe (EZ) br. 1333/2008
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Prijelazne mjere
Odstupajući od članka 2. stavka 1. Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća o popisu Unije prehrambenih aditiva (4), dopune u dijelu B i dijelu E Priloga II. Uredbi (EZ) br. 1333/2008 u vezi sa steviol glikozidom (E 960) primjenjuju se od datuma stupanja na snagu ove Uredbe.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 11. studenoga 2011.